กบน. เคาะตรึงดีเซลลิตรละ 35 บ. ต่อเนื่องสัปดาห์ที่ 5  
กบน. มีมติให้คงราคาน้ำดีเซลลิตรละ 34.94 บ. ต่อเนื่องสัปดาห์ที่ 5 เพื่อช่วยลดค่าใช้จ่ายให้ประชาชน ขณะที่กองทุนฯ ติดลบกว่าแสนล้าน
กบน. มีมติให้คงราคาน้ำดีเซลลิตรละ 34.94 บ. ต่อเนื่องสัปดาห์ที่ 5 เพื่อช่วยลดค่าใช้จ่ายให้ประชาชน ขณะที่กองทุนฯ ติดลบกว่าแสนล้าน
19 ก.ค. 2565

นายวิศักดิ์ วัฒนศัพท์ ผู้อำนวยการสำนักงานกองทุนน้ำมันเชื้อเพลิง เปิดเผยว่า ที่ประชุมคณะกรรมการบริหารกองทุนน้ำมันเชื้อเพลิง (กบน.) พิจารณาทบทวนราคาขายปลีกน้ำมันดีเซลประจำสัปดาห์ โดยมีมติให้คงราคาน้ำดีเซลไว้ที่ลิตรละ 34.94 บาท เป็นการตรึงราคาต่อเนื่องเป็นสัปดาห์ที่ 5 เพื่อช่วยลดค่าใช้จ่ายให้ประชาชน
โดยสัปดาห์ที่ผ่านมา สถานการณ์ราคาน้ำมันดีเซล (GAS OIL) ลดลง 6.44 เหรียญสหรัฐต่อบาร์เรล ซึ่งเมื่อวันที่ 8 ก.ค.65 ราคา GAS OIL อยู่ที่ 142.56 เหรียญสหรัฐ/บาร์เรล และลดลงเป็น 136.12 เหรียญสหรัฐ/บาร์เรลเมื่อวันที่ 18 ก.ค.65 เนื่องมาจากปัจจัยความกังวลต่อเศรษฐกิจโลกที่มีแนวโน้มเข้าสู่ภาวะถดถอย อัตราเงินเฟ้อปรับตัวสูงขึ้นค่อนข้างเร็ว และธนาคารกลางหลายแห่งทั่วโลกเริ่มดำเนินนโยบายการเงินแบบเข้มงวด ส่งผลกดดันต่อความต้องการใช้น้ำมัน
นอกจากนี้ยังมีความวิตกต่อสถานการณ์ในเมืองเซี่ยงไฮ้ของประเทศจีนที่พบผู้พบผู้ติดเชื้อสายพันธุ์ย่อยตัวใหม่ เพราะหากระบาดรุนแรงอาจมีมาตรการล็อกดาวน์ขึ้นอีก ประกอบกับดัชนีราคาผู้บริโภคของสหรัฐฯ ปรับตัวเพิ่มขึ้นต่อเนื่องมาอยู่ที่ 9.1% ในเดือน มิ.ย. ธนาคารกลางสหรัฐฯ จึงยังคงนโยบายขึ้นอัตราดอกเบี้ยในปลายเดือนนี้ตามที่ประกาศมาแล้วก่อนหน้า
ทั้งนี้มติคณะรัฐมนตรีเมื่อวันที่ 21 มิ.ย.65 ได้ออกมาตรการลดค่าครองชีพให้กับประชาชนรอบใหม่ โดยในส่วนของราคาน้ำมันดีเซลมีมาตรการอุดหนุนราคาน้ำมันดีเซล 50% ในส่วนที่ราคาขายสูงกว่า 35 บาท/ลิตรเป็นเวลา 3 เดือน (ก.ค.-ก.ย.65)
สำหรับประมาณการฐานะกองทุนน้ำมันเชื้อเพลิงปัจจุบัน วันที่ 17 ก.ค.65 ติดลบ 112,935 ล้านบาท โดยแบ่งเป็นบัญชีน้ำมันติดลบ 74,162 ล้านบาท และบัญชีก๊าซ LPG ติดลบ 38,773 ล้านบาท